b'\n_START_ARTICLE_\nSalamandere\n_START_SECTION_\nArter\n_START_PARAGRAPH_\nMan regner med omkring 566 n\xc3\xa5levende arter fordelt p\xc3\xa5 tre underordener og ti familier. Den st\xc3\xb8rste arten er kinesisk kjempesalamander (Andrias davidianus) som kan bli 1,5 m. I Norge fins det to arter, storsalamander og sm\xc3\xa5salamander\n_START_SECTION_\nAnatomi og fysiologi\n_START_PARAGRAPH_\nSalamandere har som regel en langstrakt, slank bygning. Flere av dem har stor bevegelsesmulighet og kan n\xc3\xa6rmest b\xc3\xb8ye seg som slanger. Noen har et slikt utseende at hodet nesten g\xc3\xa5r i ett med resten av kroppen. Noen har veldig sm\xc3\xa5 ben, og noen f\xc3\xa5 salamandere mangler bakben og har bare forben. Noen er s\xc3\xa5 \xc3\xa5 si blinde, og lever p\xc3\xa5 steder med lite lys. Visse arter, som familien Plethodontidae, er landlevende og unng\xc3\xa5r vann. Enkelte lever i vannet hele livet og beholder gjellene (som regel ved siden av lunger). _NEWLINE_Armpadder (ogs\xc3\xa5 kalt armsalamandere) i underordenen Sirenoidea er s\xc3\xa5pass avvikende at enkelte mener den h\xc3\xb8rer hjemme i sin egen orden kalt Meantes eller Trachystomata. Blant annet mangler de helt baklemmer, og de sm\xc3\xa5 og degenererte tennene som er relativt f\xc3\xa5, er til dels erstattet av et forhornet nebb. Men dens n\xc3\xa5v\xc3\xa6rende posisjon som underorden i ordenen caudata er trolig korrekt._NEWLINE_Flere salamandere har en lang tunge som de kan bevege hurtig og fange insekter med. Den har muskler som gj\xc3\xb8r at den kan strekke seg ut og mekanisk trekkes raskt tilbake.\n_START_SECTION_\nAdferd og milj\xc3\xb8\n_START_PARAGRAPH_\nSalamandere spiser insekter, sniler, sm\xc3\xa5 fisk, og eventuelt ogs\xc3\xa5 litt st\xc3\xb8rre virveldyr, som til og med kan innbefatte andre salamandere._NEWLINE_Voksne salamandere er ofte nattaktive. De gjemmer seg om dagen og kommer frem om natten. Noen salamandere er n\xc3\xa6rt knyttet til visse \xc3\xa5rstider, og kommer frem f\xc3\xb8rst i forplantningstiden. Salamandere fins i mange forskjellige habitater. Noen lever i \xc3\xb8rkenen, noen lever p\xc3\xa5 fjellet, og det fins til og med noen som klatrer opp i tr\xc3\xa6r._NEWLINE_Noen arter av de lungel\xc3\xb8se salamandrene (familien Plethodontidae) har hatt en enorm suksess hva antall individer ang\xc3\xa5r, og det sies at de i noen omr\xc3\xa5der er s\xc3\xa5 tallrike at deres samlede biomasse overstiger vekten av de resterende virveldyrenes biomasse i samme omr\xc3\xa5de. En av grunnene til suksessen er at deres beskjedne st\xc3\xb8rrelse og forholdsvis lave metabolisme gj\xc3\xb8r dem i stand til \xc3\xa5 livn\xc3\xa6re seg p\xc3\xa5 byttedyr som er for sm\xc3\xa5 og/eller spredt til at de fleste andre tetrapoder, s\xc3\xa6rlig de varmblodige, kan basere sitt kosthold p\xc3\xa5 dem. Dermed har de en hel nisje av betydelig st\xc3\xb8rrelse til r\xc3\xa5dighet hvor konkurranse fra andre virveldyr s\xc3\xa5 \xc3\xa5 si ikke forekommer.\n_START_SECTION_\nFormering\n_START_PARAGRAPH_\nHos mange salamandere foreg\xc3\xa5r forplantningsakten p\xc3\xa5 den m\xc3\xa5ten at hunnen f\xc3\xb8lger etter hannen over en lang strekning. Hannen legger i fra seg en spermatofor, en kapsel med s\xc3\xa6d, p\xc3\xa5 bakken som hunnen beveger seg over. N\xc3\xa5r hun gj\xc3\xb8r det, bli s\xc3\xa6den tatt opp i kj\xc3\xb8nnsorganene hennes._NEWLINE_Underordenene Sirenoidea og Cryptobranchoidea har ytre befruktning._NEWLINE_Eggene legges ofte i vann, mens hos noen foreg\xc3\xa5r forplantningen og eggleggingen p\xc3\xa5 land. I mange tilfelle ligner yngelen p\xc3\xa5 de voksne, men har p\xc3\xa5 det tidligste stadiet ingen ben. Hos flere salamandere har yngelen gjeller og er n\xc3\xa6rt knyttet til vann. Disse utvikler seg etterhvert slik at de f\xc3\xa5r lunger. Hos noen beholdes yngelaktige trekk etter at de er voksne, og de fortsetter \xc3\xa5 v\xc3\xa6re n\xc3\xa6rt knyttet til vann. Enda noen beholder gjellene samtidig som de har utviklet lunger. Hos noen arter klekkes eggene til sm\xc3\xa5 salamandere som i h\xc3\xb8y grad ligner de voksne. _NEWLINE_Noen salamandere legger ikke egg men er ovivipare, det vil si de beholder eggene inne i kroppen inntil de klekkes.'